Temeljem Odluke o financiranju troškova platnih usluga građana i objavi javnog poziva za sklapanje ugovora (Klasa: 402-01/19-01/367 Urbroj:2158/01-02-19-02 od 4.12.2019.) Gradonačelnik Grada Osijeka objavljuje

**JAVNI POZIV ZA SKLAPANJE UGOVORA O PRUŽANJU PLATNIH USLUGA**

Grad Osijek, Unikom d.o.o., Vodovod-Osijek d.o.o. i Ukop d.o.o. namjeravaju omogućiti građanima plaćanje računa koje izdaju bez naknade.

Da bi se omogućilo plaćanje računa na što više lokacija Grad Osijek donio je Odluku o financiranju troškova platnih usluga građana i objavi javnog poziva za sklapanje ugovora te temeljem te odluke objavljuje ovaj javni poziv. Trgovačka društva u većinskom vlasništvu Grada Osijeka: Unikom d.o.o., Vodovod-Osijek d.o.o. i Ukop d.o.o. također će financirati troškove platnih usluga u iznosu od 2,30 kuna po uplatnici koju izdaju, na način da će po provedenom postupku prihvatiti izbor poslovnih partnera te zajedno sa Gradom Osijekom s njima sklopiti ugovore o pružanju platnih usluga.

Troškove platnih usluga nastalih prilikom plaćanja računa koje izdaju Grad Osijek, Unikom d.o.o., Vodovod-Osijek d.o.o. i Ukop d.o.o. financirat će u iznosu od 2,30 kn po uplatnici.

Otvoreni javni poziv traje do **31.1.2020.**

Ugovori će se sklapati na rok do **31.3.2020.** Tijekom trajanja ugovora Grad Osijek, Unikom d.o.o., Vodovod-Osijek d.o.o. i Ukop d.o.o. zadržavaju pravo izdavanja dijela računa elektroničkim putem.

**Uvjeti pružanja platnih usluga**

Zainteresirani gospodarski subjekt dužan je omogućiti građanima plaćanje računa izdanih od strane Grada Osijeka, Unikoma d.o.o., Vodovoda-Osijek d.o.o. i Ukopa d.o.o. bez naknade na svim svojim platnim mjestima na području Republike Hrvatske.

Račun mora imati 2D barkod. Drugi oblici računa neće biti predmet ugovora o pružanju platnih usluga niti pružatelj usluga smije obračunati naknadu za zaprimljen i obrađen račun bez 2D barkoda.

Naknadu za plaćanje računa u iznosu od 2,30 kuna po uplatnici Pružatelj usluga obračunat će i naplatiti od izdavatelja računa.

Obavljene usluge pružatelj usluga će obračunati mjesečno i za iste će se ispostavljati mjesečni račun izdavatelju računa temeljem kojeg su nastali troškovi platnih usluga.

Prilikom ispostave svakog pojedinog mjesečnog računa pružatelj usluga dužan je dostaviti uz svaki mjesečni račun i detaljnu specifikaciju izvršenih usluga po svakom žiro-računu a koja mora sadržavati vrstu naknade, žiro-račun, ukupno uplaćeni iznos za svaku vrstu naknade, broj uplatnica i sveukupno. Radi mjesečnih analiza, detaljnu specifikaciju potrebno je dostaviti i na mail sibila.jovic@osijek.hr do 10. u mjesecu za prethodni mjesec.

Korisnici usluga će izvršene usluge platiti temeljem ispostavljenih računa u roku do 30 (trideset) dana od dana zaprimanja i ovjere e-računa o izvršenim uslugama na žiro – račun Pružatelja usluga.

Sa svim gospodarskim subjektima koji ispunjavaju uvjete iz ovog poziva Grad Osijek, Unikom d.o.o., Vodovod-Osijek d.o.o. i Ukop d.o.o. sklopit će ugovor o pružanju platnih usluga.

**Uvjeti sposobnosti zainteresiranih gospodarskih subjekata**

Zainteresirani gospodarski subjekt obvezan je dokazati svoju pravnu i poslovnu sposobnost za pružanje usluge.

Navedeno se dokazuje sljedećim dokumentima:

* Ispravom o upisu u poslovni, sudski, strukovni, obrtni ili drugi odgovarajući registar ili odgovarajuću potvrdu iz koje je vidljivo da je gospodarski subjekt registriran za obavljanje predmetnih usluga i
* Odobrenje Hrvatske narodne banke za pružanje bankovnih platnih usluga sukladno čl. 70 Zakona o platnom prometu.

Ako zainteresirani gospodarski subjekt nije poslovna banka ili Institucija za platni promet tada ponuditelj može dostaviti izjavu poslovne banke da je ponuditelju eksternalizirala pružanje platne usluge sukladno članku 94. Zakona o platnom prometu.

Uz gore navedene uvjete sposobnosti zainteresirani gospodarski subjekti moraju dostaviti pismo namjere za sklapanje ugovora o pružanju usluga platnog prometa u kojem mora biti jasno vidljivo da gospodarski subjekt prihvaća sve uvjete iz ovog javnog poziva.

Gospodarski subjekti koji već imaju sklopljene ugovore o pružanju usluga platnog prometa ne moraju dokazivati pravnu i poslovnu sposobnost nego dostavljaju samo pismo namjere.

Pismo namjere sa traženim dokazima sposobnosti gospodarskih subjekata, dostavlja se na adresu GRAD OSIJEK; Kuhačeva 9; OSIJEK, u zatvorenoj omotnici s naznakom– «**OTVORENI POZIV** **za sklapanje ugovora o pružanju platnih usluga - NE OTVARATI**“ od objave ovog poziva na službenoj internet stranici Grada Osijeka: [www.osijek.hr](http://www.osijek.hr/) pa sve do isteka otvorenog poziva.

Svako pristiglo pismo namjere obradit će se odmah po zaprimanju.

GRAD OSIJEK, Kuhačeva 9, 31000 Osijek, OIB 30050049642 koga zastupa gradonačelnik Ivan Vrkić dipl. iur.

UNIKOM d.o.o., Ružina 11/a, Osijek, OIB: 07507345484 koga zastupa direktor Davor Vić dipl.ing.građ.

VODOVOD - OSIJEK d.o.o., Poljski put 1, Osijek, OIB: 43654507669 koga zastupa član uprave – direktor mr.sc. Ivan Jukić dipl.oec.

UKOP d.o.o., Vinkovačka 63D, Osijek, OIB: 00509601366 koga zastupa direktor Hrvoje Ostrički (u daljnjem tekstu: Korisnici usluga);

i

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_

koga zastupa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ( u daljnjem tekstu: Pružatelj Usluga)

zaključili su:

**UGOVOR O PRUŽANJU**

**USLUGA PLATNOG PROMETA**

**Članak 1.**

Ovaj Ugovor o pružanju usluga platnog prometa (u daljnjem tekstu: Ugovor) sklapa se temeljem objavljenog Otvorenog javnog poziva za sklapanje ugovora o pružanju platnih usluga od dana \_\_\_\_\_ 2019. godine (u daljnjem tekstu: Poziv) te Pisma namjere Pružatelja usluga dostavljenog Gradu Osijeku dana \_\_\_\_\_\_\_\_\_\_. godine, a u svrhu reguliranja međusobnih prava i obveza ugovornih strana vezanih uz pružanje usluga platnog prometa koje će obavljati Pružatelj usluga sukladno ovom Ugovoru, Pozivu i Pismu namjere Pružatelja usluga.

**Članak 2.**

Predmet ovoga Ugovora je pružanje usluga platnog prometa.

Usluge platnog prometa prema ovom Ugovoru obuhvaćaju plaćanje isključivo računa Korisnika usluga sa 2D barkodom (u daljnjem tekstu: Računi) na platnim mjestima Pružatelja usluge na području Republike Hrvatske.

Računi Korisnika usluga koji nemaju 2D barkod, a Pružatelj usluga ih zaprimi i obradi, neće biti predmet obračuna ukupno naplaćenih naknada na temelju kojih Pružatelj usluga mjesečno izdaje račun Korisnicima usluga sukladno članku 4. Ugovora.

**Članak 3.**

Pružatelj usluga je dužan građanima omogućiti plaćanje Računa koje izdaju Korisnici usluga bez plaćanja naknade za plaćanje računa.

Naknadu za plaćanje Računa Pružatelj usluga obračunat će i naplatiti od Korisnika usluge koji je izdao Račun.

Naknadu iz prethodnog stavka a Korisnici usluge plaćati će u iznosu od 2,30 kn (dvijekunetridesetlipa) po uplatnici.

**Članak 4.**

Obavljene usluge Pružatelj usluga će obračunati mjesečno i za iste će se ispostavljati mjesečni e-račun Korisniku usluge koji je izdao Račun temeljem kojeg su nastali troškovi platnih usluga.

Prilikom ispostave svakog pojedinog mjesečnog e-računa Pružatelj usluga dužan je dostaviti uz svaki mjesečni e-račun i detaljnu specifikaciju izvršenih usluga po svakom žiro-računu, a koja specifikacija mora sadržavati vrstu naknade, žiro-račun, ukupno uplaćeni iznos za svaku vrstu naknade, broj uplatnica i sveukupno uplaćeni iznos i broj uplatnica. Radi mjesečnih analiza, detaljnu specifikaciju potrebno je dostaviti i na mail sibila.jovic@osijek. do 10. u mjesecu za prethodni mjesec.

Korisnici usluga će izvršene usluge platiti temeljem ispostavljenih e-računa u roku do 30 (trideset) dana od dana zaprimanja e-računa na žiro – račun Pružatelja usluga.

Korisnici usluge su obvezni iznos neospornog dijela e-računa platiti po dospijeću, a na iznos dijela e-računa koji je sporan uputiti pisani prigovor Pružatelju usluga preporučenom pošiljkom u roku od 8 (osam) dana od dana ispostavljanja računa. U slučaju usvajanja prigovora Korisnika usluga, rok plaćanja po ispravljenom e-računu počinje teći od dana kada je Korisnik usluga zaprimio ispravljeni e-račun.

**Članak 5.**

Pružatelj usluga se obvezuje da će početi s izvršavanjem usluge odmah po obostrano ispunjenim tehničkim uvjetima.

Ovaj Ugovor se sklapa do dana 31.3.2020. godine. Korisnici usluga zadržavaju pravo izdavanja dijela računa elektroničkim putem tijekom trajanja Ugovora.

**Članak 6.**

Svaka ugovorna strana ima pravo jednostrano, s trenutačnim učinkom raskinuti ovaj Ugovor pisanom obaviješću u slučaju nepoštivanja odredbi ovog Ugovora.

Pružatelj usluga može jednostrano u svakom trenutku raskinuti ovaj Ugovor ako je to posljedica odgovarajućeg naloga Hrvatske Narodne Banke.

Ugovorne strane mogu otkazati ovaj Ugovor pisanim putem uz otkazni rok od 30 (trideset) dana.

Otkaz i raskid iz ovog članka, daju se u pisanom obliku i dostavljaju drugoj ugovornoj strani preporučenom poštanskom pošiljkom s povratnicom na adresu navedenu u zaglavlju Ugovora odnosno na novu adresu o kojoj je ugovorna strana uredno obavijestila drugu ugovornu stranu, odnosno na adresu sjedišta upisanu u odgovarajućem službenom registru (sudski registar trgovačkih društava, obrtni registar, registar udruga i dr.). Otkaz, raskid, pisano upozorenje i pisana obavijest o promjeni komercijalnih uvjeta proizvode pravne učinke danom dostave drugoj ugovornoj strani.

Iznimno od odredbe prethodnog stavka ovoga članka, ugovorne strane suglasne da se i neuručena preporučena pošiljka ima smatrati uredno dostavljenom, pod uvjetom da je upućena na adresu stranke – primatelja navedenu u zaglavlju ovog Ugovora ili na njenu novu adresu o kojoj je stranci – pošiljatelju tijekom važenja Ugovora dostavljena uredna obavijest, ili na adresu njezina sjedišta upisanu u odgovarajućem službenom registru (sudski registar trgovačkih društava, obrtni registar, registar udruga i dr.), a u tim slučajevima danom dostave smatra se dan koji slijedi nakon isteka 8. (osmog) radnog dana od dana kada je dostava primatelju pokušana od strane davatelja poštanskih usluga.

**Članak 7.**

Ovaj Ugovor stupa na snagu danom potpisa ovlaštenih predstavnika ugovornih strana, a sklapa se na određeno razdoblje do dana 31.3.2020. godine.

Ugovorne strane su suglasne da će se na uređenje svih odnosa proisteklih iz primjene ovog Ugovora, kao i u slučaju svih eventualnih sporova, prvenstveno primijeniti Ugovor, a na slučajeve koji nisu uređeni ovim Ugovorom propisi koji uređuju predmetnu materiju.

**Članak 8.**

Ugovorne strane se obvezuju da će eventualne sporove koji mogu proizići iz ovoga Ugovora sporazumno riješiti. U slučaju nemogućnosti sporazumnog rješavanja, za sve sporove proistekle iz i/ili u svezi s ovim Ugovorom, ugovorne strane ugovaraju nadležnost stvarno nadležnog suda u Osijeku.

**Članak 9.**

Ovaj Ugovor sastavljen je u 6 (šest) istovjetnih primjerka, od kojih svaki Korisnik usluga zadržava1 (jedan), a Pružatelj usluga 2 (dva) primjerka.

|  |  |
| --- | --- |
| U Osijeku, \_\_\_\_\_\_\_\_\_\_\_\_ . |  |
| ZA PRUŽATELJA USLUGA: | ZA KORISNIKA USLUGE: |
|  | GRAD OSIJEK |
|  | Gradonačelnik |
|  | Ivan Vrkić dipl. iur. |
|  |  |
|  | UNIKOM |
|  | Direktor |
|  | Davor Vić dipl.ing.građ. |
|  |  |
|  | VODOVOD - OSIJEK |
|  | Član uprave - Direktor  |
|  | mr.sc. Ivan Jukić dipl.oec. |
|  |  |
|  | UKOP |
|  | Direktor  |
|  | Hrvoje Ostrički |

|  |  |
| --- | --- |
|  | Klasa: 402-01/19-01/367 |
|  | Urbroj: 2158/01-09-00/03-19- |